**PREDKLADACIA SPRÁVA**

     Návrh zákona, ktorým sa mení a dopĺňa zákon č. 569/2007 Z. z. o geologických prácach (geologický zákon) v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) predkladá minister životného prostredia Slovenskej republiky na rokovanie Legislatívnej rady vlády Slovenskej republiky. Návrh zákona je predložený na základe Plánu legislatívnych úloh vlády Slovenskej republiky na mesiace jún až december 2021. Návrh zákona reaguje na problémy a potreby aplikačnej praxe.

     Cieľom návrhu zákona je vymedzenie okruhu záverečných správ, najmä záverečných správ financovaných z verejných zdrojov, záverečných správ z geologického prieskumu životného prostredia a záverečných správ zo sanácie geologického prostredia a environmentálnej záťaže, ktoré budú verejne prípustné, pričom doterajšia úprava umožňovala poskytovať informácie z „utajených“ záverečných správ zo strany Štátneho geologického ústavu Dionýza Štúra iba ústredným orgánom štátnej správy nevyhnutne potrebných z dôvodu verejného záujmu alebo na plnenie ich úloh.  Cieľom návrhu zákona je zároveň sprístupniť dostupné údaje o pravdepodobných environmentálnych záťažiach.

Návrhom zákona bude zároveň novelizovaný zákon Národnej rady Slovenskej republiky č. 145/1996 Z. z. o správnych poplatkoch v znení neskorších predpisov, a to v súvislosti s  oslobodením od poplatku za všetky spoplatnené úkony podľa položky 168, pokiaľ boli financované zo štátneho rozpočtu alebo z fondov Európskej únie.

Návrh zákona bol predmetom medzirezortného pripomienkového konania. K návrhu zákona bola uplatnená hromadná pripomienka. Návrh zákona sa na rokovanie predkladá bez rozporov.

Návrh zákona nebude predmetom vnútrokomunitárneho pripomienkového konania.

    Tento návrh zákona predpokladá nadobudnutie účinnosti dňa 1. augusta 2022 tak, aby bola zachovaná dostatočná legisvakančná lehota pre oboznámenie sa verejnosti s novou právnou úpravou.